   مانچسٽر (ويب ڊيسڪ) انگلش ڪرڪيٽ ٽيم جي ڪپتان جو روٽ پاڪستاني بالنگ اٽيڪ کي خطرناڪ قرار ڏئي ڇڏيو. آن لائن پريس ڪانفرنس ڪندي جو روٽ چيو ته پاڪستان وٽ باصلاحيت فاسٽ بالر آهن، جڏهن ته پاڪستان جا اسپنر به پريشاني پيدا ڪري سگهن ٿا. هن چيو ته محمد عباس مانچسٽر جي ڪنڊيشن جو تجربو رکي ٿو، جڏهن ته نوجوان نسيم شاهه به سٺو بالر آهي، ويسٽ انڊيز جي ڀيٽ ۾ پاڪستان وڌيڪ چئلينجنگ ٽيم آهي. سندس چوڻ هو ته مانچسٽر ۾ اسان جو رڪارڊ به سٺو آهي، جنهن سان اعتماد ملندو پر سٺي رڪارڊ باوجود ڪنهن خوش فهمي جو شڪار نه رهنداسين. واضح رهي ته پاڪستان ۽ انگلينڊ جي ٽيمن وچ ۾ ٽن ٽيسٽ ميچن تي ٻڌل سيريز جي پهرين ميچ سڀاڻي کان مانچسٽر ۾ شروع ٿيندي.